Kopitar Slovenian peliasussa.
**Anže Kopitar** (s. 24. elokuuta 1987 Jesenice, Slovenia, Jugoslavian sosialistinen liittotasavalta) on slovenialainen ammattilaisjääkiekkoilija, pelipaikaltaan keskushyökkääjä. Hän edustaa NHL-seura Los Angeles Kingsiä ja on seuran kapteeni.

Ura
---

### Ennen NHL-uraa

Kopitar pelasi ensimmäiset ottelunsa aikuisten tasolla kaudella 2002–2003 HK HIT Casino Kranjska Goran riveissä Slovenian jääkiekkoliigassa. Vuonna 2004 hän siirtyi Södertälje SK:hon Ruotsiin ja hän pelasi pääosan kaudesta 2004–2005 J20 SuperElit -junioriliigassa. Hän oli J20-liigan paras pistemies tehtyään 30:ssä runkosarjaottelussa 28 maalia ja annettuaan 21 maalisyöttöä. Kopitar pelasi 2004–2005 myös viisi runkosarjaottelua ja kymmenen pudotuspeliottelua Södertäljen edustusjoukkueessa Elitserienissä, mutta jäi tehopisteittä. Kauden 2005–2006 Kopitar pelasi kokonaan Södertäljen Elitserien-miehistössä, joka putosi kauden päätteeksi HockeyAllsvenskaniin.

### NHL-ura

Los Angeles Kings varasi Kopitarin vuorolla 11 NHL:n varaustilaisuuden 2005 ensimmäisellä kierroksella. Kopitar oli ensimmäinen tuona vuonna varattu eurooppalaispelaaja. Hän siirtyi pelaamaan Pohjois-Amerikkaan syksyllä 2006 ja pelasi ensimmäisen NHL-ottelunsa 6. lokakuuta, jolloin Kings kohtasi vierasottelussa Anaheim Ducksin. Kopitarista tuli ensimmäinen NHL:ssä pelannut slovenialainen. Hän keräsi Kingsin 3–4-tappioon päättyneessä ottelussa eniten jääaikaa joukkueensa hyökkääjistä, runsaat 22 minuuttia, ja teki kaksi joukkueensa kolmesta maalista. Hän pelasi NHL-tulokaskaudellaan 2006–2007 72 runkosarjaottelua ja teki 61 tehopistettä, 20 maalia ja 41 syöttöpistettä. Hän oli Kingsin kolmanneksi paras pistemies ja maalintekijä Michael Cammallerin ja Aleksandr Frolovin jälkeen. NHL:n tulokkaiden pistepörssissä hän sijoittui niin ikään kolmanneksi, Jevgeni Malkinin ja Paul Stastnyn jälkeen. 

Kaudella 2007–2008 Kopitar oli joukkueensa paras pistemies ja toiseksi paras maalintekijä Dustin Brownin jälkeen. Hän teki 77 tehopistettä, 32 maalia ja 45 syöttöpistettä, 82:ssa runkosarjaottelussa. Tammikuussa 2008 hän pelasi ensimmäistä kertaa NHL:n tähdistöottelussa. Kopitar oli Kingsin paras pistemies ja toiseksi paras maalintekijä, tällä kertaa Aleksandr Frolovin jälkeen, myös runkosarjakaudella 2008–2009, jolla hän teki 66 tehopistettä, 27 maalia ja 39 syöttöpistettä, 82:ssa ottelussa. Kaudella 2009–2010 hän oli ensimmäisen kerran sekä Kingsin sisäisen pistepörssin että maalipörssin voittaja. Hän teki 81 tehopistettä, 34 maalia ja 47 syöttöpistettä, 82:ssa runkosarjaottelussa. NHL:n pistepörssissä hän oli sijalla 17 ja maalipörssissä sijalla 12.

Kaudella 2011–2012 Kopitar oli voittamassa Los Angeles Kingsin seurahistorian ensimmäistä Stanley Cup -mestaruutta, kun New Jersey Devilsiä vastaan pelattu loppuottelusarja päättyi Kingsin 4–2-voittoon. Kopitar jakoi pudotuspelien pistepörssivoiton seuratoverinsa Dustin Brownin kanssa molempien tehtyä 20 tehopistettä, kahdeksan maalia ja 12 syöttöpistettä, 20:ssä pudotuspeliottelussa.

NHL:n työsulun aikana 2012–2013 Kopitar pelasi Mora IK:n joukkueessa Ruotsin Allsvenskanissa. Kopitar valittiin vuonna 2012 Slovenian Vuoden urheilijaksi, jonka hän jakoi judoka Urška Žolnirin kanssa.

Kausi 2013–2014 oli ainakin tilastojen valossa slovenilaisen uran paras. Kopitar teki NHL:n runkosarjassa 82 otteluun pisteet 29+41=70. Hänen plusmiinuslukema oli peräti +34. Los Angeles Kings voitti lopulta seurahistoriansa toisen Stanley Cupin ja Kopitar pudotuspelien pistepörssin lukemin 5+21=26 tehotilaston ollessa +9. Slovenialainen on noussut yhdeksi maailman parhaista kahden suunnan senttereistä. 

Kesällä 2016 Kopitar valittiin Kingsien kapteeniksi.

### Maajoukkue

Kopitar on edustanut Sloveniaa jääkiekon maailmanmestaruuskilpailujen A-sarjassa kolmena vuonna, 2005, 2006 ja 2008. Vuonna 2007 hän edusti maataan 1. divisioonan maailmanmestaruuskilpailuissa ja oli nostamassa Sloveniaa takaisin maailmanmestaruuskilpailujen A-sarjaan. Kopitar oli turnauksen paras pistemies ja hänet palkittiin turnauksen parhaana hyökkääjänä ja arvokkaimpana pelaajana. Los Angeles Kings -sentteri teki olympiadebyytin muiden slovenialaisten tavoin Venäjää vastaan Talviolympialaisissa 2014 hänen saalistaessa syöttöpisteen 2–5-numeroihin päättyneessä pelissä. Maalinteossa hän onnistui ensimmäistä kertaa Slovenian voitto-ottelussa Slovakiaa vastaan. Uransa toisen olympiamaalin Kopitar iski Itävallan reppuun puolivälierien karsintapelissä piskuisen kiekkomaan edettyä sensaatiomaisesti puolivälieriin 4–0 -voitolla. Kopitar ei ollut kertaakaan jäällä vastustajan iskiessä maalin tasakentällisin. 

Kopitar on pelannut Slovenian paidassa useaan otteeseen myös alle 18-vuotiaiden ja alle 20-vuotiaiden turnauksissa.

Perhe
-----

Kopitarin isä Matjaž Kopitar on entinen jääkiekkoilija, joka on toiminut myöhemmin jääkiekkovalmentajana. Anzen pikkuveli Gašper Kopitar pelaa hyökkääjänä ECHL-joukkue Manchester Monarchsissa.

Tilastot
--------

|   |   | Runkosarja |   | Pudotuspelit |   | Palkinnot |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   |
| 2004–2005 | Södertälje SK | Elitserien | 5 | 0 | 0 | 0 | 0 | 10 | 0 | 0 | 0 | 0 |
| 2005–2006 | Sodertalje SK | Elitserien | 47 | 8 | 12 | 20 | 28 | – | – | – | – | – |
| 2006–2007 | Los Angeles Kings | NHL | 72 | 20 | 41 | 61 | 24 | – | – | – | – | – |
| 2007–2008 | Los Angeles Kings | NHL | 82 | 32 | 45 | 77 | 22 | – | – | – | – | – |
| 2008–2009 | Los Angeles Kings | NHL | 82 | 27 | 39 | 66 | 32 | – | – | – | – | – |
| 2009–2010 | Los Angeles Kings | NHL | 82 | 34 | 47 | 81 | 16 | 6 | 2 | 3 | 5 | 2 |
| 2010–2011 | Los Angeles Kings | NHL | 75 | 25 | 48 | 73 | 20 | – | – | – | – | – |
| 2011–2012 | Los Angeles Kings | NHL | 82 | 25 | 51 | 76 | 20 | 20 | 8 | 12 | 20 | 9 | Stanley Cup |
| 2012–2013 | Mora IK | Allsvenskan | 31 | 10 | 24 | 34 | 14 | – | – | – | – | – |
|  | Los Angeles Kings | NHL | 47 | 10 | 32 | 42 | 16 | 18 | 3 | 6 | 9 | 12 |
| 2013–2014 | Los Angeles Kings | NHL | 82 | 29 | 41 | 70 | 24 | 26 | 5 | 21 | 26 | 14 | Stanley Cup |
| 2014–2015 | Los Angeles Kings | NHL | 79 | 16 | 48 | 64 | 10 | – | – | – | – | – |
| 2015–2016 | Los Angeles Kings | NHL | 81 | 25 | 49 | 74 | 16 | 5 | 2 | 2 | 4 | 2 | Selke Trophy | Lady Byng Trophy |
| 2016–2017 | Los Angeles Kings | NHL | 76 | 12 | 40 | 52 | 28 | – | – | – | – | – |
| 2017–2018 | Los Angeles Kings | NHL | 82 | 35 | 57 | 92 | 20 | 4 | 1 | 1 | 2 | 0 |
| 2018–2019 | Los Angeles Kings | NHL | 81 | 22 | 38 | 60 | 30 | – | – | – | – | – |
| 2019–2020 | Los Angeles Kings | NHL | 70 | 21 | 41 | 62 | 16 | – | – | – | – | – |
| 2020–2021 | Los Angeles Kings | NHL | 56 | 13 | 37 | 50 | 10 | – | – | – | – | – |
| 2021–2022 | Los Angeles Kings | NHL | 81 | 19 | 48 | 67 | 14 | 7 | 1 | 3 | 4 | 2 |
| 2022–2023 | Los Angeles Kings | NHL | 82 | 28 | 46 | 74 | 4 | 6 | 2 | 5 | 7 | 0 |
|  NHL yhteensä | 1292 | 393 | 748 | 1141 | 322 | 92 | 24 | 53 | 77 | 41 |

Lähteet
-------

* Anže Kopitar *Elite Prospects*. Everysport Media Group AB.  (englanniksi)
* Anže Kopitar The Internet Hockey Databasessa (englanniksi)
* Anže Kopitar Legends of Hockey -sivustolla (englanniksi)
* Kopitar Los Angeles Kingsin verkkosivuilla (englanniksi)

### Viitteet

1. ↑  L.A. Kings win their first Stanley Cup *CBS News*.  11.6.2012. Viitattu 12.6.2012. (englanniksi)
2. ↑  Masikak, Corey: Brown and Kopitar are latest homegrown Cup tandem *NHL.com*.  11.6.2012. Viitattu 12.6.2012. (englanniksi)
3. ↑  Veli houkutteli NHL-supertähden Allsvenskaniin *Yle Urheilu*.  19.9.2012. Viitattu 1.5.2013.
4. ↑  Sta, T. M.: NHL Star Kopitar, Judoka Žolnir Athletes of The Year *Sports*.  23.12.2012. The Slovenia Times.  Arkistoitu 18.8.2016. Viitattu 28.10.2020. (englanniksi)
5. ↑  Anze Kopitar Named Kings’ New Team Captain *nhl.com*.  16.6.2016. Viitattu 16.56.2016. (englanniksi)
6. ↑  Anze Kopitar *hockeydb.com*. Viitattu 12.6.2012. (englanniksi)

Aiheesta muualla
----------------

* Kuvia tai muita tiedostoja aiheesta **Anže Kopitar** Wikimedia Commonsissa

|  |  |  |
| --- | --- | --- |
| Edeltäjä:**Patrice BergeronPatrice Bergeron** | **Frank J. Selke Trophyn voittaja**20162018 | Seuraaja:**Patrice Bergeron–** |

|  |  |  |
| --- | --- | --- |
| Edeltäjä:**Jiří Hudler** | **Lady Byng Memorial Trophyn voittaja**2016 | Seuraaja:**Johnny Gaudreau** |